**Formandens beretning for 2014**

Ifølge forretningsordenens § 6 skal formandens beretning behandles (ikke godkendes) af bestyrelsen senest 3 uger efter årsregnskabets udløb (den 31.12.). Det indebærer at beretningen - i store træk - følger kalenderåret, selvom bestyrelsen vælges i april måned. Og der kan ske meget i løbet af foråret, så det bør laves om. I denne beretning kommer jeg nok til at bevæge mig lidt ind i året 2015.

2014 har været travlt. Bestyrelsen har arbejdet målrettet på at markedsføre LKO også udenfor Kalvehave – ja i det hele taget markedsføre os som Lokalråd for Kalvehave **OG** omegn. Vi følte, at der skulle gøres en indsats for at gøre os mere synlige.

Det skete i form af en

Pjece

Til formålet fik vi trykt en folder indlagt en kupon med tilmelding til LKO’s mailliste. Og der er kommet 33 nye tilmeldinger i år, så nu har vi 99 borgere stående på vores mail-liste. Den 28.marts.2015 står der 105 på listen.

Roll-up.

Vi fik fabrikeret et ”rullegardin” med LKO’s logo, og vi er ret stolte over resultatet.

Ændring af nyhedsbreve/orientering:

Vi har ændret vores nyhedsbreve/orientering fra LKO til at være almindelige E-mails helst uden vedhæftede filer. Med flere nyheder og borgernes mulighed for at komme med forslag. Det har haft den tillægsgevinst at borgere henvender sig i svarmails. Så det er en god måde at kommunikere på.

Facebook-profil.

Et flertal i bestyrelsen besluttede i februar 2015 at oprette vores egen Facebook profil: Lokalrådet for Kalvehave og Omegn.

Lys på broen

Det lykkedes os desværre ikke, at få lys på Mønbroen, men transportminister Magnus Heunicke har skriftligt oplyst: *De igangværende renoveringsarbejder fortsætter frem til 2016, og Vejdirektoratet har oplyst, at når arbejderne er længere fremme, vil man kunne vurdere, om der alligevel er penge på budgettet til at opsætte belysning på broen. Hvis dette bliver tilfældet, vil Vejdirektoratet gå i dialog med Lokalrådet og Vordingborg Kommune om omfang og udformning. Jeg vil således afvente, om der inden for de givne bevillinger til det store renoveringsarbejde vil kunne findes midler til belysning.*

**Så det skal der følges op på til den tid.**

Læskur:

Til gengæld lykkedes det at få Vejdirektoratet til at opstille et busskur ved Ny Vordingborgvej 2.

Viemose Forsamlingshus

Viemose forsamlingshus ejes af Vordingborg Kommune, og da vi kom under vejrs med, at der var planer om at sælge huset blev formanden med Forsamlingshusets Bestyrelsesformand enige om at fremsende en indsigelse mod salget. Indsigelsen blev sendt til hele kommunalbestyrelsen og blev godkendt af husets bestyrelse.

Da forsamlingshuset skulle afholde julemarked i 3 dage benyttede vi lejligheden til samtidig at foretage en underskriftsindsamling – Lokalbrugsen var også behjælpelig med at samle underskrifter. Resultatet blev 596 underskrifter i alt – heraf 34 som ikke er hjemmehørende i kommunen.

Et flertal i LKO-bestyrelsen besluttede at nedsætte et udvalg bestående af 3 personer, som skulle tage sig af alt vedrørende Viemose Forsamlingshus. Udvalget nedlægges når endelig beslutning om huset er truffet. I januar 2015 deltog udvalget i et møde med Kultur-, idræts- og fritidsudvalget. I skrivende stund arbejdes der i kommunen på at finde en løsning. Der er ingen nemme løsninger. En endelig beslutning om hvad der skal ske med huset vil nok ske i april måned.

Signalmast:

LKO har arbejdet for etablering af Maritim/Signalmast på havnens område. Vordingborg kommunes afdeling for havnene har givet tilsagn om at påtage sig halvdelingen af omkostningerne. Placering er bestemt af Jesper Kraft Andersen og havnefogeden. LKO kommer ikke videre på nuværende tidspunkt da vi ikke har økonomiske midler til rådighed. Omkostningerne beløber sig i alt til ca.15.000.-Vi vil kontakte den nye havnebestyrelse når denne kommer på plads for at give den mulighed for at fuldføre opgaven.

Grøn udviklingsplan

I kommunens budget for 2014 var afsat 15.000 kr. De var øremærkede til formidling af gåture fra Kalvehave Havn med opslag på havnen. Gåtursfolder til udprintning udarbejdes og lægges på kommunens hjemmeside.

Kommunen har fået udleveret det materiale som den tidligere Langebæk Turistforening i sin tid udarbejdede og kommunen udarbejder nogle foldere ud fra dette materiale.

Folderne skal lægges ud på Friluftsguiden, Vordingborg Kommunes hjemmeside samt Scandinavian Trails.

Der hænger p.t. nogle gamle kort over området på Havnens Toiletbygning samt toiletbygningen ved parkeringspladsen på Strandvej. Det er besluttet at der skal fabrikeres nogle nye kort i det omfang der bliver penge tilovers af budgettet.

Det er aftalt med havnechefen, som har ansvaret for lystbådehavnene i Vordingborg Kommune, at ruterne tages med på de informationsskilte, havnene vil have lavet til næste sejlersæson, så det bliver en fælles løsning. Foruden folderne.

Lokal udviklingsplan (LUP)

I 2015 skal den nugældende LUP (vision) opdateres. Udover de projekter som allerede er i gang skal indarbejdes eventuelle nye projekter. Lokalrådet bør kontakte foreninger og lignende i Lokalområdet – også udenfor Kalvehave Havn, for at få et samarbejde i gang omkring projekter/ønsker i **HELE** Lokalområdet. Lad os kalde det: Det Sociale Liv hvor fritidsaktiviteter indarbejdes.

Udviklingsprojekt Kalvehave.

Kommunen har fået bevilget 535.000 kr. af Byfornyelsens forsøgs- og udviklingsmidler under Ministeriet for By, Bolig og Landdistrikter. Det skete lige før jul. I kommunen arbejdes der målrettet på, at få projektet på skinner, og det vil ske i samarbejde med foreninger og lokalråd som vil blive indkaldt til møde i april måned.

Borgermøder:

Der har i kalenderåret været afholdt 2 borgermøder og et dialogmøde med politikerne. Den 5.3.2014 blev der afholdt borgermøde i Den Gule Stald hvor 13 personer deltog. For at vise flaget udenfor Kalvehave blev det næste borgermøde afholdt den 25.9.2014 i Langebæk Ungdomshjem. Der deltog 26 inkl. bestyrelse, presse, ordstyrer og borgmester Knud Larsen. Knud Larsen fortalte om visioner og udviklingsmuligheder for de små lokalsamfund. Erfaring: Det næste borgermøde i Langebæk bør ske i samarbejde med Langebæk Borgerforening.

Den 17.1.2015 blev borgermødet afholdt i Den Gule Stald. Der mødte 53 borgere og det var dejligt, at så mange ville møde op en lørdag formiddag. 2 medarbejdere fra Plan og Byg fortalte om aktiviteter, bykvalitet og livskvalitet samt fremtidig varmeforsyning. Sidste del af mødet handlede mest om forslag/spørgsmål til politikerne til dialogmødet den 10.3.2015 i Viemose Forsamlingshus.

Dialogmødet blev afholdt den 31.3.2014 og der deltog 36 borgere. Referat herfra ligger på vores hjemmeside. I det seneste dialogmødet den 10.3.2015 deltog 41personer og referat herfra ligger ligeledes på vores hjemmeside.

Høstmarked:

Det var som sædvanligt en stor succes. Tak til Steen Werning for det store arbejde og engagement han lægger i det.

Forretningsorden.

I vedtægternes § 11 står: Bestyrelsen fastsætter selv sin forretningsorden. Vi har nu arbejdet efter forretningsordenen i et års tid og synes, at den trænger til en renovering. Der er punkter som ikke er helt hensigtsmæssige at arbejde efter. Vi har talt om det et par gange, men der har været så meget andet, så opgaven ligger til en ny bestyrelse.

Samarbejdsvanskeligheder.

Desværre har vi i bestyrelsen haft store samarbejdsvanskeligheder. Der har været foretaget et mæglingsmøde som ikke har hjulpet. Dette kan ikke fortsætte og et flertal i bestyrelsen fremsætter derfor et mistillidsvotum til Kaj Flinta som skal behandles senere under indkomne forslag.

Sluttelig vil jeg takke Poul-Erik, Bjørn og Elsebet for et loyalt og godt samarbejde. Jeg er ked af at Poul-Erik og Bjørn ikke ønsker at fortsætte i bestyrelsen. Poul-Erik har været en uvurderlig sparringspartner og støtte i sær i forbindelse med hvordan vi skulle tackle Kaj Flintas henvendelser til andre foreninger og kommunen -uden flertallets accept.

Kalvehave, den 9.4.2015

Britta Jørholt

formand